**Ouranoúpoli** (kreik. Ουρανούπολη, joskus myös *Ouranópoli*, Ουρανόπολη) on Kreikan kylä, joka kuuluu hallinnollisesti Aristotéliin kuntaan, Chalkidikín alueyksikköön ja Keski-Makedonian alueeseen. Se muodostaa oman kyläyhdyskuntansa (Τοπική Κοινότητα Ουρανοπόλεως, *Topikí Koinótita Ouranopóleos*). Kylän väkiluku on 826 (vuonna 2011).

Maantiede
---------

Ouranoúpoli, suomeksi "Taivaan kaupunki", sijaitsee Chalkidikín niemimaalla Áthoksen niemen pohjoisosassa Singitikóslahden itärannalla. Kylä on viimeinen asutus ennen Athoksen itsehallintoalueen eli Pyhän Vuoren autonomisen munkkivaltion rajaa. Sieltä on matkaa kuntakeskukseen Ierissókseen linnuntietä noin 13 kilometriä, Chalkidikín hallinnolliseen keskukseen Polýgyrokseen noin 87 kilometriä ja Thessalonikiin noin 120 kilometriä.

Ouranoúpolin kylää.

Historia
--------

Ouranoúpoli on perinyt nimensä antiikin ajan Uranopoliin kaupungilta, joka sijaitsi ilmeisesti eri paikassa Áthoksen niemen kapeimman kohdan tienoilla. Sen perusti Makedonian kuningas Kassandroksen veli Aleksarkhos vuonna 315 eaa.

Ouranoúpolin bysanttilaisaikainen Prosfórion torni.
Keskiajalla eli bysanttilaisella kaudella ainakin 1300–1400-luvuilla nykyisen kylän paikalla sijaitsi Vatopédin luostarin metokhion nimeltä Prosforion, jonka jäänne kylässä nykyisin oleva Prosfórion torni on. Nykyinen kylä on syntynyt vuoden 1923 Kreikan ja Turkin väestönvaihdon myötä paikalle muuttaneiden kreikkalaisevakkojen asutuksena.

Nykyisin Ouranoúpoli on kehittynyt turistikohteeksi Athoksen pyhiinvaellusmatkojen ja meriristeilyiden ansiosta. Aiemmin kylä kuului Stágira-Ákanthoksen kuntaan ja vuodesta 2011 lähtien Aristotéliin kunnan Stágira-Ákanthoksen kunnallisyksikköön.

Nähtävyydet
-----------

Kylän tunnus on sen rannalla sijaitseva torni nimeltä Prosfórion torni. Se on rakennettu viimeistään 1300-luvulla. Tornin vieressä olevassa rakennuksessa toimii Chalkidikín kristillinen näyttely, joka esittelee alueen kristillisiä, pääosin bysanttilaisaikaisia esineitä kuten ikoneita. Kylän lähellä sijaitsevat Zygóksen luostarin rauniot.

Ouranoúpoli on "Athoksen portti" eli paikka, jonka kautta kaikki luostarialueelle matkalla olevat ja vierailuun oikeutetut pyhiinvaeltajat ja muut matkalaiset kulkevat ja jossa he saavat erityisen luvan (*diamonitírio*) vierailla alueella. Useimmat vierailijat siirtyvät kylästä lautalla Athoksen Dáfnin satamaan. Muiden turistien on mahdollista nähdä Athos mereltä käsin kylästä lähtevillä risteilyillä.

Lähteet
-------

1. 1 2 3  Απογραφή Πληθυσμού - Κατοικιών 2011. Väestönlaskennan tulokset (XLS)  2011. The Hellenic Statistical Authority (Kreikan tilastokeskus ELSTAT).  Arkistoitu 16.10.2015. Viitattu 1.9.2014. (kreikaksi)
2. ↑  Άρθρο 1: Νέα Αρχιτεκτονική της Αυτοδιοίκησης και της Αποκεντρωμένης Διοίκησης − Πρόγραμμα Καλλικράτης. (Kallikrates-suunnitelma, Kreikan virallinen lehti) *Εφημερίς της Κυβερνήσεως της Ελληνικής Δημοκρατίας*, 11.8.2010, nro Τεύχος Δεύτερο, Αρ. Φύλλου 1292.  Κεντρική Ένωση Δήμων Ελλάδας (ΚΕΔΕ). Artikkelin verkkoversio (PDF).  (kreikaksi) (Arkistoitu – Internet Archive)
3. 1 2 3 4  Ouranoupolis Village *Greeka.com*. Viitattu 12.1.2015.
4. ↑  Sane/Ouranopolis *Pleiades*. Viitattu 1.9.2020.
5. ↑  Ouranoupolis (Chalkidike) 10 Nea Roda - Ουρανόπολις *ToposText*. Viitattu 1.9.2020.
6. ↑  Πύργος Προσφορίου Δήμος Αριστοτέλη. Viitattu 20.10.2020.
7. ↑  Ουρανούπολη Δήμος Αριστοτέλη. Viitattu 20.10.2020.
8. ↑  Μονή Ζυγού Δήμος Αριστοτέλη. Viitattu 20.10.2020.
9. ↑  Ouranoupoli *Ouranoupoli.gr*. Viitattu 12.1.2015.

Aiheesta muualla
----------------

* Kuvia tai muita tiedostoja aiheesta **Ouranoúpoli** Wikimedia Commonsissa

* Ouranoupoli. Kylän turismisivusto. (englanniksi) (kreikaksi)